**OIP UMETNOSTNA ZGODOVINA POŠ Ihan in OŠ Domžale**

Umetnostna zgodovina je veda, ki obravnava zgodovino idej in njihov izraz v likovnih zvrsteh, zlasti arhitekturi, kiparstvu in slikarstvu. Svet likovno izraženih misli, občutij in spoznanj povezuje s številnimi drugimi, zlasti humanističnimi predmeti. Namen izbirnega predmeta umetnostna zgodovina je, da učenca vpelje v svet umetnostnih spomenikov od davnine do naših dni in preko njih spozna umetnost in kulturo domačega in širšega (evropskega) okolja.

Posamezne sestavine predmeta dajejo široko kulturno izobrazbo, odpirajo vrata v svetovno in slovensko umetnost, širijo duhovno obzorje, dajejo življenjsko osmišljanje ter navajajo na sprejemanje raznolikega, raznoterih kvalitet.

Pouk izbirnega predmeta umetnostna zgodovina prepletajo prvine teoretičnega posredovanja (PPP, učbenik Kaj nam govorijo umetnine), aktivna srečanja s spomeniki (obisk muzejev, galerij, strokovne ekskurzije) in aktivno izražanje prejetega znanja pri individualnih ali skupinskih projektnih nalogah.

**OIP umetnostna zgodovina je zasnovan v treh enoletnih vsebinsko sklenjenih sklopih: Kaj nam govorijo umetnine / Življenje upodobljeno v umetnosti / Oblika in slog. Učencu omogoča, da se za predmet odloči v 7., 8. ali 9. razredu oziroma v vseh treh razredih. Predmetu je namenjena 1 ura tedensko (35 ur letno).**

**Kaj nam govorijo umetnine** – uvod v umetnostno zgodovino, zvrsti likovne umetnosti, spoznavanje s temeljnimi ikonografskimi pojmi, mitološke in nabožne upodobitve, simbolika rastlin in živali, …

**Življenje upodobljeno v umetnosti** – sociološko-antropološke okoliščine ljudi, ki so umetnost ustvarili; umetnostni slog kot slog družbe s pregledom spomenikov od prazgodovine do renesanse.

**Oblika in slog** – umetnostni slog kot slog družbe s pregledom spomenikov novega veka - od renesanse do sodobnosti ter estetska merila, ki opredeljujejo umetnost v Evropi in Sloveniji.